CELEX: 62020TN0238
Language: da
Date: 2020-05-01 00:00:00
Title: Sag T-238/20: Sag anlagt den 1. maj 2020 — Ryanair mod Kommissionen

22.6.2020   
            
            
               DA
            
            
               Den Europæiske Unions Tidende
            
            
               C 209/36
            
         
      Sag anlagt den 1. maj 2020 — Ryanair mod Kommissionen
      (Sag T-238/20)
      (2020/C 209/47)
      Processprog: engelsk
      
         Parter
      
      
         Sagsøger: Ryanair DAC (Swords, Irland) (ved advokaterne E. Vahida, F. Laprévote, S. Rating og I. Metaxas-Maranghidis)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Europa-Kommissionens afgørelse (EU) af 11. april 2020 om statsstøtte SA.56812 (1) annulleres, og
               
            
                  —
               
               
                  Kommissionen tilpligtes at betale sagsomkostningerne.
               
            
                  —
               
               
                  Sagsøgeren ønsker tillige, at sagen undergives en fremskyndet procedure i henhold til artikel 23a i statutten for Den Europæiske Unions Domstol.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat fire anbringender.
      
                  1.
               
               
                  Med det første anbringende gøres gældende, at Kommissionens afgørelse er i strid med bestemte bestemmelser i TEUF og med almindelige EU-retlige principper vedrørende forbuddet mod forskelsbehandling på grundlag af nationalitet og den fri bevægelighed for tjenesteydelser, der har dannet grundlag for liberaliseringen af lufttransportmarkedet i EU siden slutningen af 1980’erne. Liberaliseringen af lufttransportmarkedet i EU har medført en vækst i de reelt fælleseuropæiske lavpris-luftfartsselskaber. Kommissionens afgørelse undlader at tage hensyn til sådanne fælleseuropæiske luftfartsselskabers rolle for forbindelsen mellem EU-medlemsstater ved at tillade Sverige kun at yde støtte til EU-luftfartsselskaber, som Sverige har udstedt EU-driftslicenser til. Artikel 107, stk. 3, litra b), TEUF indeholder en undtagelse til forbuddet mod statsstøtte i henhold til artikel 107, stk. 1, TEUF, men indeholder ikke en undtagelse til de øvrige regler og principper i TEUF.
               
            
                  2.
               
               
                  Med det andet anbringende gøres gældende, at Kommissionens afgørelse er i strid med Kommissionens forpligtelse til at afveje støttens gunstige virkninger og dens negative indvirkning på samhandelsvilkårene og med hensyn til opretholdelsen af en ufordrejet konkurrence mod hinanden (»afvejningstesten«).
               
            
                  3.
               
               
                  Med det tredje anbringende gøres gældende, at Kommissionen ikke indledte den formelle undersøgelsesprocedure til trods for alvorlige vanskeligheder og tilsidesatte sagsøgerens processuelle rettigheder.
               
            
                  4.
               
               
                  Med det fjerde anbringende gøres gældende, at Kommissionen har tilsidesat sin begrundelsespligt i afgørelsen.
               
            
         (1)  Europa-Kommissionens afgørelse (EU) af 11.4.2020 om statsstøtte SA.56812 Sverige — lånegarantiordning til luftfartsselskaber i henhold til de midlertidige rammebestemmelser for statslige foranstaltninger til støtte for økonomien under det nuværende covid-19-udbrud (endnu ikke offentliggjort i EUT).